Document ID: 32009D0317

KOMMISSIONENS BESLUTNING
af 6. april 2009
om ændring af Rådets beslutning 79/542/EØF for så vidt angår lufttransport af dyr, transit af dyr gennem visse tredjelande og dyresundhedscertifikaterne for visse typer kød af dyr af hestefamilien samt for transit og oplagring af visse typer fersk kød
(meddelt under nummer K(2009) 2273)
(EØS-relevant tekst)
(2009/317/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, hovedet, artikel 8, nr. 4), og artikel 8, nr. 5), tredje led,
under henvisning til Rådets direktiv 2004/68/EF af 26. april 2004 om dyresundhedsbestemmelser for import til og transit gennem Fællesskabet af visse levende hovdyr, om ændring af direktiv 90/426/EØF og 92/65/EØF og om ophævelse af direktiv 72/462/EØF (2), særlig artikel 6, stk. 1, og
ud fra følgende betragtninger:
(1)
Ved Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (3) er der fastsat sundheds- og hygiejnebetingelser for import til Fællesskabet af levende dyr bortset fra dyr af hestefamilien og for import af fersk kød af sådanne dyr, herunder dyr af hestefamilien, undtagen tilberedt kød.
(2)
Artikel 6 i beslutning 79/542/EØF omhandler transport af levende dyr, der skal importeres til Fællesskabet. Lufttransport af sådanne dyr udgør en risiko for dyresundheden i Fællesskabet, idet der kan være insekter til stede i luftfartøjet, som er vektorer for dyresygdomme. Der bør derfor fastsættes bestemmelser om desinficering af transportmidler, der benyttes til denne form for transport, med henblik på at forebygge utilsigtet indslæbning af potentielt inficerede vektorinsekter i Fællesskabet i forbindelse med import af dyr.
(3)
Beslutning 79/542/EØF foreskriver, at transit af dyr bestemt til import til Fællesskabet kun kan ske gennem tredjelande, der er godkendt til eksport af dyr af de pågældende arter til Fællesskabet. Det er dog tilladt at transportere dyr i transit gennem visse af de tredjelande, der ikke er godkendt til eksport af dyr til Fællesskabet. Sådan transit er kun tilladt, hvis dyrene er bestemt til omgående slagtning efter ankomsten til deres endelige bestemmelsessted i Fællesskabet. Proceduren for opførelse af disse tredjelande på den relevante liste er fastlagt under hensyntagen til en række forhold, især dyresundhedssituationen i det pågældende tredjeland, de afgivne garantier for, at dyrene ikke lider skade under transporten, kontrollen ved grænsekontrolstederne samt det endelige bestemmelsessted.
(4)
Dyrevelfærds- og sporbarhedsaspekter bør ligeledes indgå i overvejelserne, når det drejer sig om transport af dyr til Fællesskabet fra eller via tredjelande. De nuværende EF-retsforskrifter skaber en situation, hvor det er nødvendigt at transportere kvæg til opfedning ad længere ruter for at undgå transit gennem visse tredjelande, der ikke er godkendt til eksport af dyr til Fællesskabet. Dette påvirker dyrevelfærden negativt. Muligheden for transit gennem tredjelande, der ikke er godkendt til eksport af dyr til Fællesskabet, bør derfor udvides til også at omfatte kvæg til opfedning.
(5)
Det er desuden nødvendigt at sikre en passende dyresundhedsbeskyttelse i Fællesskabet for dyr til opfedning, der indføres efter at have været i transit i tredjelande, der ikke er godkendt til eksport af dyr til Fællesskabet. Der bør af samme grund vedtages passende foranstaltninger, som skal anvendes både under transit og på det endelige bestemmelsessted. De pågældende foranstaltninger bør sikre, at dyrenes sundhedsstatus opretholdes, og at sendingen ikke lider skade under transporten, og begrænse videre flytning af dyrene fra bestemmelsesbedrifterne i Fællesskabet.
(6)
Bestemmelsesbedrifterne bør specifikt udpeges af den kompetente veterinærmyndighed i bestemmelsesmedlemsstaten. Den kompetente veterinærmyndighed bør, når den udpeger de pågældende bedrifter, blandt andet sikre, at der føres kontrol med dyrene i hele perioden fra datoen for ankomsten til bedriften til slagtedatoen.
(7)
Beslutning 79/542/EØF, som ændret ved Kommissionens beslutning 2008/752/EF (4), indeholder en henvisning til de anmeldelsespligtige sygdomme, der er opført i bilag A til Rådets direktiv 90/426/EØF (5), i dyresundhedscertifikaterne for visse typer kød af tamdyr og vildtlevende dyr af hestefamilien. Eftersom det kun er afrikansk hestepest og snive, der kan overføres via kødet, bør de pågældende certifikater imidlertid kun indeholde referencer til disse sygdomme.
(8)
Af hensyn til klarheden og sammenhængen i EF-lovgivningen bør standarddyresundhedscertifikatet for »Transit/oplagring« udgå af bilag II til beslutning 79/542/EØF, ligesom bilag III til samme beslutning bør udskiftes.
(9)
Beslutning 79/542/EØF bør derfor ændres i overensstemmelse hermed.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 79/542/EØF foretages følgende ændringer:
1)
I artikel 6, stk. 1, indsættes følgende som andet afsnit:
»Transporteres dyrene ad luftvejen, sprøjtes den kasse eller container, dyrene transporteres i, og området omkring denne med et egnet insektbekæmpelsesmiddel, umiddelbart inden dørene til luftfartøjet lukkes, samt hver gang luftfartøjets døre åbnes efterfølgende, indtil ankomsten til det endelige bestemmelsessted.«
2)
Bilag I, II og III ændres som angivet i bilaget til nærværende beslutning.
Artikel 2
Denne beslutning anvendes fra den 1. marts 2009.
Artikel 3
Denne beslutning er rettet til medlemsstaterne.
Udfærdiget i Bruxelles, den 6. april 2009.

Labels: 17
0
3
8
6